b'\n_START_ARTICLE_\nFleml\xc3\xb8se\n_START_SECTION_\nFaciliteter\n_START_PARAGRAPH_\nFleml\xc3\xb8se Gl. Kro fungerer som forsamlingshus med en stor festsal og to mindre krostuer. I Voldtofte findes Kongsbjerganl\xc3\xa6gget, der oprindeligt var en grusgrav, men i 1931 blev omdannet til et samlingssted. Byens fodboldklub Fleml\xc3\xb8se Boldklub har hjemmebane p\xc3\xa5 byens sportsplads, hvor der er en kiosk. Klubben har to dame-seniorhold og stiller et herre-seniorhold sammen med H\xc3\xa5rby Boldklubs fodboldafdeling._NEWLINE_Fleml\xc3\xb8se Sparekasse, der blev oprettet i 1886, opf\xc3\xb8rte i 1974 eget domicil, som senere er udvidet to gange. Sparekassen har 2.800 kunder og 9 ansatte. Den fusionerede i 2017 med Rise Sparekasse p\xc3\xa5 \xc3\x86r\xc3\xb8 og er nu en filial af Rise Fleml\xc3\xb8se Sparekasse._NEWLINE_Fleml\xc3\xb8se Plejehjem har 27 lejligheder p\xc3\xa5 ca. 45 m\xc2\xb2 og aflastningsafdelingen Liljen. Fleml\xc3\xb8se Skole blev lukket i 2011 og rummer nu Helhedsskolen Fleml\xc3\xb8se, som er et dagbehandlingstilbud til 16 normaltbegavede b\xc3\xb8rn med sociale og f\xc3\xb8lelsesm\xc3\xa6ssige vanskeligheder.\n_START_SECTION_\nOldtidsfund\n_START_PARAGRAPH_\nDer har v\xc3\xa6ret 32 gravh\xc3\xb8je i Fleml\xc3\xb8se Sogn, is\xc3\xa6r ved Voldtofte. I Kragehul Mose er der fundet en stor samling v\xc3\xa5ben, smykker, bronze- og lerkar fra omkring \xc3\xa5r 500 E.Kr. Fleml\xc3\xb8se-stenen 1 er en af de \xc3\xa6ldste danske runesten fra begyndelsen af 800-tallet. Den blev i 1598 flyttet fra en gravh\xc3\xb8j til den n\xc3\xa6rliggende Fleml\xc3\xb8se Kirkeg\xc3\xa5rd. Senere blev den spr\xc3\xa6ngt, og nogle brudstykker blev muret ind i kirkeg\xc3\xa5rdsmuren. Fleml\xc3\xb8se-stenen 2, ogs\xc3\xa5 kaldt Voldtoftestenen, blev fundet omkring 1840 foran porten til en g\xc3\xa5rd i Voldtofte. Frederik VII flyttede brudstykker af begge sten til J\xc3\xa6gerspris slotspark, hvor de er opstillet ved Grevinde Danners grav.\n_START_SECTION_\nStationsbyen\n_START_PARAGRAPH_\nI 1899 beskrives Fleml\xc3\xb8se og Voldtofte s\xc3\xa5ledes: "Fleml\xc3\xb8se med Kirke, Pr\xc3\xa6stegd., Skole, Forsamlingshus (opf. 1888), Sparekasse (opr. 20/2 1886...Antal af Konti 134), M\xc3\xb8lle, Andelsmejeri, G\xc3\xa6stgiveri samt J\xc3\xa6rnbane-, Telegraf-og Telefonstation; Voldtofte, ved Faaborgvejen, med Skole, M\xc3\xb8lle og Maltg\xc3\xb8reri;" M\xc3\xa5lebordsbladet fra 1900-tallet viser desuden et jordemoderhus._NEWLINE_Fleml\xc3\xb8se havde station p\xc3\xa5 Assensbanen (1884-1966). Fleml\xc3\xb8se Station havde krydsningsspor med perron og et kort l\xc3\xa6ssespor med dyrefold og stikspor til vandt\xc3\xa5rn, s\xc3\xa5 damplokomotiverne kunne tanke op her omtrent midt p\xc3\xa5 str\xc3\xa6kningen._NEWLINE_Stationen blev lagt midt i den kilometer \xc3\xa5bent land, der adskilte Fleml\xc3\xb8se og Voldtofte.  Kroen og mejeriet blev lagt ved stationen, og alle tre bidrog til, at de to landsbyer med tiden voksede sammen til en stationsby._NEWLINE_Efter nedl\xc3\xa6ggelsen af persontrafikken fortsatte godstrafikken i stadig mindre omfang til 2005. Skinnerne ligger der stadig, og siden 1985 har man kunnet k\xc3\xb8re med skinnecykler p\xc3\xa5 den 28\xc2\xbd km lange str\xc3\xa6kning mellem Tommerup Station og N\xc3\xa6svej i Assens. Stationsbygningen i Fleml\xc3\xb8se er bevaret p\xc3\xa5 Stationsvej 1, og "galgen" til jernbanebommen ved Kirkebjergvej findes stadig.'